|  |  |  |
| --- | --- | --- |
| Statsministerens kontor | Ref.nr.: |  |
| Statsminister Peder Ås  | Saksnr.: |  |
| Dato: | 1. mars 2019 |
|  |  |  |
|  |  |

Forvaltningsansvaret for lov 4. juli 2003 nr. 74 om hundehold (hundeloven) overføres fra Justis- og beredskapsdepartementet til Landbruks- og matdepartementet

I denne resolusjonen foreslås det at forvaltningsansvaret for lov 4. juli 2003 nr. 74 om hundehold (hundeloven) overføres fra Justis- og beredskapsdepartementet til Landbruks- og matdepartementet, jf. Grunnloven § 12 annet ledd.

Hundehold reguleres i dag av flere lover hvorav lov 19. juni nr. 97 om dyrevelferd og reindriftsloven ligger under Landbruks- og matdepartementets ansvarsområde. Mattilsynet har ansvar for tilsyn med etterlevelse av lov 19. juni nr. 97 om dyrevelferd.

Da hundeloven trådte i kraft i 2004, stod sikkerhetsaspektet sentralt, noe som var årsaken til at loven ble lagt under Justis- og beredskapsdepartementet.

Det er i dag om lag 560 000 hunder i Norge. Regelverket om hundehold har derfor stor betydning for mange av landets innbyggere. Behovet for et mer hundefaglig perspektiv i hundeloven har økt de senere år og fokus på å sikre hunders rettsvern har også økt. Kompetanse om hunders adferd, dressur og behandling av hund er viktig. Det er også viktig at forvaltningen av regler som skal ivareta sikkerhetsaspektet ikke forvaltes i strid med regler om dyrevelferd. Dette tilsier at det mest hensiktsmessige vil være å samle all regulering av hundehold i ett departement.

Det viktigste arbeidet for å sikre et forsvarlig hundehold er av forebyggende karakter blant annet gjennom kommunale ordensbestemmelser, bestemmelser om båndtvang og Landbruks- og matdepartementets og Mattilsynets reguleringer om avl, import, hold, stell, dressur og behandling av hund. Satsingen på «dyrepoliti» har økt de senere årene. Vellykket innsats på dette området vil være betinget av godt samarbeid mellom Mattilsynet og politiet, på samme måte som samarbeid mellom politiet og andre fagmyndigheter er viktig på andre områder, for eksempel arbeidslivskriminalitet. På denne bakgrunn er det mest hensiktsmessig at det samlede overordnede ansvaret for regulering av dyr og dyrehold, herunder forvaltningsansvaret for hundeloven, legges til Landbruks- og matdepartementet.

Med overføringen av forvaltningsansvaret for hundeloven vil en sikre at ansvarlig myndighet har bred fagkompetanse og en helhetlig oversikt over alle sider av hundehold. Politiet vil fortsatt ha ansvar for oppfølging av brudd på hundeloven.

Statsministerens kontor

t i l r å r :

Forvaltningsansvaret for lov 4. juli 2003 nr. 74 om hundehold (hundeloven) overføres fra Justis- og beredskapsdepartementet til Landbruks- og matdepartementet.